Schillinger László
Schillinger László, Schillinger-Burger László, Ладислаус Рудольфович Бургер-Шилингер (Budapest, Erzsébetváros, 1903. szeptember 14. – Moszkva, butovói kivégzőhely, 1942. október 30.) magánhivatalnok, pártmunkás, tanár, konstruktőr.

Élete 
Schillinger Rezső magánhivatalnok és Stern Etelka fiaként született Budapesten, a VII. kerületben, izraelita vallású családban. Fiatalon részt vett a Galilei Kör ülésein, és a Tanácsköztársaság ifjúsági mozgalmában. 1925-ben belépett a Kommunisták Magyarországi Pártjába, és részt vett KMP fedőpártjának, a Magyarországi Szocialista Munkáspárt tevékenységében. 1927-ben letartóztatták, és három év börtönt szabtak ki rá, melynek letöltését követően 1930-ban a KMP budapesti pártbizottságának, később titkárságának tagja volt, mígnem 1930 végén ismételten lefogták. Kiszabadulása után, 1931-ben a KMP agitációs- és propagandabizottságát vezette. Segítette a Társadalmi Szemle szerkesztését, továbbá segítséget nyújtott a sport- és kulturális munka szervezőinek. Szerkesztette a Kommunista, illetve a Pártmunkás című folyóiratokat. 1927 és 1934 között összesen négyszer tartóztatták le, a börtönben éhségsztrájkot szervezett, és a kommunista foglyok vezetője volt. 1934-ben a KMP a Szovjetunióba küldte, ahol a Nemzetközi Lenin Iskolában kezdett oktatni, később aspirantúrát végzett. 1937-ben kilépett a magyarországi kommunista pártból. 1938-tól fogva a moszkvai metró építésénél konstruktőrként működött. 1941. június 29-én letartóztatták, kémkedés vádjával 1942. október 21-én halálra ítélték, október 30-án kivégezték. 1956. szeptember 26-án rehabilitálták.

Jegyzetek

Források 
 Schillinger László. In: Munkásmozgalom-történeti lexikon. Budapest, 1972. 509. p.
 A politikai elnyomás, Moszkvában és a Moszkvai területen agyonlőtt és eltemetett áldozatainak mártirológiája 1938-53. – Schillinger László. sakharov-center.ru Hozzáférés ideje: 2016. október 28.

További információk 
Levéltári anyagok (büntetőperek anyagai):
 HU BFL - VII.5.c - 5061 - 1933
 HU BFL - VII.5.c - 26847 - 1929

Cikkek:
 Kommunisták az osztálybíróság előtt. Kommunista, 3. (1930: 5.) 21–22.
 85 éve született. Somogyi Néplap, 44. (1988: 220.) 7.

1903-ban született személyek
1942-ben elhunyt személyek
Butovóban kivégzett személyek
KMP-tagok
Emigráns magyarok
Zsidó származású magyarok
Magyar pedagógusok
Budapesten született személyek
A Galilei Kör tagjai
KIMSZ-tagok
Magyarországon bebörtönzött baloldali személyek (1919–1945)